text: Bloc de notes de Josep Romeu: divendres, 29 / de juny / 2012
  Tenim els líders que necessitem?
  Aquests dies, preparant una presentació del llibre de l'Heribert Barrera "Tenim pressa, molta pressa" me n'he trobat més d'un que m'ha dit amb un to d'advertència: "compte, que l'Heribert també té els seus punts foscos, també ha comès els seus errors". I qui no? – he respost jo.
  I és que els catalans, i especialment aquells que tenim una certa pressa per assolir la independència, és a dir la llibertat d'aquest país, sempre ens queixem que estem mancats de lideratge. Tenim la sensació que amb la creixent consciència nacional i l'increment de la majoria social a favor d'una plena sobirania ens faltarien uns veritables líders per capitanejar el procés. Però, ai las, tan bon punt n'apareix algun, (que n'hem tingut, en tenim i en tindrem) immediatament sembla que ens dividim entre els qui el col•locarien dalt d'un pedestal, i si pot ser dalt d'un altar, sense admetre cap mena de crítica ni de discrepància, i aquells que a la més mínima se li tiren a la jugular i l'abatrien sense contemplacions i el portarien a la foguera.
  Som veritables especialistes en enderrocar mites. Mites o líders vivents i mites històrics, com si n'anéssim tan sobrats. Sembla com si cerquéssim el Messies ideal, perfecte, fet a la nostra mida. I ara que s'acosten moments decisius per al futur del país, moments en què caldrà prendre decisions transcendentals, no podem perdre'ns en batalletes partidistes, i caldrà fer costat els líders que tinguin la gosadia de fer un pas endavant, siguin del partit que siguin, i no interferir en el procés d'alliberament per les discrepàncies i diferències que lògicament hi han de ser.